Cabugao, Ilocos Sur – Napunno ti ragragsak ti Cabugao Central Park Auditorium iti pannakaselebrar ti Administration and Balik-Cabugao Night iti Abril 24, 2013 a nagpartisiparan dagiti Municipal Officials nga idauluan ni Mayor Edgardo “Ediboy” S. Cobangbang, Jr., Pamilia-LGU, Kakapitanes ti Barangay ken Opisiales ti Brgy-based Organizations, umili ti Cabugao ken kangrunaanna dagiti kailian a naggapu iti ballasiw-taaw manipud iti nadumaduma a nasion ken lugar iti lubong.
Pinarungbo dagiti makapikapik a samiweng a pinaruk-atan ti Flecturn Band ket saan a kinabaelan a pinarukma dagiti di agmawmaw a sonata iti alibtak ken regta dagiti sumasala a nangipamatmat iti laingda a mangkumpas kadagiti agduduma a piesa a maipatayab ti Banda a nangpadaeg ti salonan.
Iti siglat ni SB Secretary Maxfel S. Suboc a mangiwardas ti salonan, innaganan ken pinagmartsana dagiti Balikbayans ket nag-mega walk-da iti lawlaw ti salonan. Naibaet manen dagiti sonata ket mainaganan dagiti mangidaulo kadagitoy nga Opisial wenno Balikbayan a napan nagsala.
Nangipaay ti Mensahe-na ni Mayor Ediboy ket nabara ti kablaaw ken panagyamanna iti panangipateg dagiti Balikbayans ti awis ti Gobierno Munisipal a makipagrambakda ita a Piesta. Impeksana iti panagraemna iti ayat ken kabaelan dagiti Balikbayans a mangipapaay iti adu a proyekto a pagsayaatan dagiti umili ti Cabugao ket insupusopna a sapay koma ta agtultuloy dagitoy a mapasamak ita ken iti masanguanan a panawen.
Naiballaet pay ti Special number a panangipamatmat ti talento dagiti Balikbayan nga agkanta a nangray-aw iti publiko.
Naited ti pammadayaw ken premio dagiti nangabak a Float iti napasamak a Grand Parade iti Abril 24, 2013. Dagiti sumaganad a Cluster Barangay ti nagabak ket mismo a dagiti Municipal Officials nga idauluan ni Mayor Ediboy ti napan iti entablado a nagiyawat kadagiti premio.
First Prize (P50,000) – Cluster E, Brgy. Pug-os, Reppaac, Nagsantaan; Second Prize (P30,000)- Cluster F, Brgys. Quezon, Bato, Alina-ay; Third Prize (P20,000) - Cluster D, Brgys. Rizal, Bungro, Salapasap.
Dagiti Consolation Prizes: (sag-P10,000)- Cluster A, Brgys. Sabang, Daclapan, Namruangan; Cluster i, Brgys. Cacadiran, Lipit, Nagsincaoan; Cluster J, Brgys. Aragan, Sisim, Carusipan; Cluster H, Brgys. Cuantacla, Arnap, Cuancabal; Cluster B, Brgys. Dardarat, Turod, Salomague; Cluster C, Brgys. Baclig, Pila, Marga-ay; Cluster G, Brgys. Bonifacio, Turod Patac, Sagayaden; Cluster K, Brgys. Maradodon, Cael-layan, Catucdaan.
Nakitaripnong met ni Hon. DJ Savellano ken dadduma pay a bisita a nakidanggay kadagiti Balikbayans ken LGU a nakipagrambak iti dayta a rabii. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn eng_Latn ltg_Latn ilo_Latn